ROZHODNUTIE KOMISIE
z 25. apríla 2007
o stiahnutí hybridnej repky olejnej Ms1xRf1 (ACS-BNØØ4-7xACS-BNØØ1-4) a z nej získaných výrobkov z trhu
[oznámené pod číslom K(2007) 1805]
(Iba nemecké znenie je autentické)
(2007/305/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách (1), a najmä na jeho článok 8 ods. 6 a článok 20 ods. 6,
keďže:
(1)
Pre osivo hybridnej repky olejnej Ms1xRf1 (ACS-BNØØ4-7xACS-BNØØ1-4) bol udelený súhlas podľa smernice Rady 90/220/EHS z 23. apríla 1990 o zámernom uvoľnení geneticky modifikovaných organizmov do životného prostredia (2) rozhodnutím Komisie 96/158/ES zo 6. februára 1996 o uvedení na trh produktu pozostávajúceho z geneticky modifikovaného organizmu, hybridných semien repky olejnej (Brassica napus L. oleifera Metzg. MS1Bn x RF1Bn) odolných voči herbicídu podľa smernice Rady 90/220/EHS (3) s cieľom pestovať ho na osivo, nie však na ľudskú spotrebu alebo krmivá. Smernica 90/220/EHS bola prepracovaná a zrušená smernicou 2001/18/ES.
(2)
Pre osivo hybridnej repky olejnej ACS-BNØØ4-7xACS-BNØØ1-4 bol udelený súhlas podľa smernice Rady 90/220/EHS rozhodnutím Komisie 97/392/ES zo 6. júna 1997 o uvedení na trh geneticky modifikovanej repky olejnej (Brassica napus L. oleifera Metzg. MS1, RF1) v súlade so smernicou Rady 90/220/EHS (4) s cieľom využiť ho na pestovanie a manipuláciu v životnom prostredí pred a počas spracovania na nefertilné frakcie.
(3)
Súhlas sa zakladal na informáciách uvedených v podkladoch predložených podľa smernice 90/220/EHS a všetkých informáciách predložených členskými štátmi.
(4)
Spracovaný olej z repky olejnej ACS-BNØØ4-7, ACS-BNØØ1-4 a hybridnej kombinácie ACS-BNØØ4-7xACS-BNØØ1-4 bol uvedený na trh v súlade s článkom 5 nariadenia Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (5).
(5)
Repka olejná ACS-BNØØ4-7, ACS-BNØØ1-4 a hybridná kombinácia ACS-BNØØ4-7xACS-BNØØ1-4 a z nich získané výrobky boli následne ohlásené spoločnosťou Bayer CropScience AG (ďalej len „ohlasovateľ“) ako existujúce výrobky podľa článku 8 ods. 1 písm. a) a článku 20 ods. 1 nariadenia (ES) č. 1829/2003 (ďalej len „nariadenie“) a zapísané do registra Spoločenstva pre geneticky modifikované potraviny a krmivá. Ohlásenie sa vzťahovalo na potraviny (spracovaný olej) vyrobené z repky olejnej so samčou sterilitou línie MS1Bn (B91-4) a všetkých jej konvenčných krížencov, obnoviteľa fertility RF1Bn (B93-101) línie repky olejnej a všetkých jej konvenčných krížencov a hybridnej kombinácie MS1xRF1 (ACS-BNØØ4-7xACS-BNØØ1-4), ako aj na krmivo obsahujúce repku olejnú alebo pozostávajúce z repky olejnej MS1 (B91-4) so samčou sterilitou, odrody Drakkar, línie repky olejnej (Brassica napus L. oleifera Metzg.), obnoviteľa fertility RF1Bn (B93-101), odrody Drakkar, línie repky olejnej (Brassica napus L. oleifera Metzg.) a hybridnej kombinácie MS1xRF1 (ACS-BNØØ4-7xACS-BNØØ1-4) (Brassica napus L. oleifera Metzg. MS1Bn x RF1Bn), určených na pestovanie a manipuláciu v životnom prostredí pred a počas spracovania na nefertilné frakcie.
(6)
Ohlasovateľ hybridnej repky olejnej ACS-BNØØ4-7xACS-BNØØ1-4 v liste Komisii z 15. novembra 2005 uviedol, že odrody obsahujúce túto hybridnú kombináciu sa už viac nepredávajú v celosvetovom meradle a že všetky zásoby osiva boli po predajnej sezóne 2003 stiahnuté z obehu a zničené.
(7)
Ohlasovateľ takisto uviedol Komisii, že nemá v úmysle predložiť žiadosť o obnovu povolenia pre repku olejnú ACS-BNØØ4-7, ACS-BNØØ1-4 a hybridnú kombináciu ACS-BNØØ4-7xACS-BNØØ1-4 v súlade s článkom 8 ods. 4 prvým pododsekom, článkom 11, článkom 20 ods. 4 a článkom 23 uvedeného nariadenia. Preto sa v Spoločenstve po 18. apríli 2007 nepovolí hybridnú repku ACS-BNØØ4-7xACS-BNØØ1-4 a z nej získané výrobky pestovať ani uvádzať na trh.
(8)
Mali by sa preto prijať opatrenia s cieľom zabezpečiť účinné stiahnutie osiva hybridnej repky olejnej ACS-BNØØ4-7xACS-BNØØ1-4 z trhu. V dôsledku toho, že toto osivo nebude k dispozícii, možno očakávať, že po určitom čase všetky výrobky získané z repky olejnej ACS-BNØØ4-7, ACS-BNØØ1-4 a hybridnej kombinácie ACS-BNØØ4-7xACS-BNØØ1-4 prestanú byť súčasťou potravinového a krmivového reťazca.
(9)
Vzhľadom na to, že ohlasovateľ zastavil po skončení pestovateľskej sezóny 2003 predaj osiva hybridnej repky olejnej ACS-BNØØ4-7xACS-BNØØ1-4, zásoby výrobkov získaných z repky olejnej ACS-BNØØ4-7, ACS-BNØØ1-4 a hybridnej kombinácie ACS-BNØØ4-7xACS-BNØØ1-4 sa spotrebovali a očakáva sa, že po 18. apríli 2007 už nebudú na trhu. Stopové množstvo geneticky modifikovaného materiálu z repky olejnej ACS-BNØØ4-7, ACS-BNØØ1-4 a hybridnej kombinácie ACS-BNØØ4-7xACS-BNØØ1-4 však môže určité obdobie v potravinách alebo krmivách pretrvávať.
(10)
Z dôvodov právnej istoty je preto potrebné stanoviť prechodné obdobie, počas ktorého potraviny a krmivo budú môcť obsahovať takýto materiál bez toho, aby sa to považovalo za porušenie článku 4 ods. 2 alebo článku 16 ods. 2 nariadenia v prípadoch, keď je takáto prítomnosť náhodná a technicky neodvratná.
(11)
Tolerované množstvo a lehota by sa mali stanoviť, zohľadniac čas potrebný na to, aby účinné stiahnutie osiva z trhu prinieslo svoje výsledky v rámci potravinového a krmivového reťazca. V každom prípade by tolerované množstvo malo zostať pod prahovou hodnotou označovania a vysledovateľnosti, ktorá predstavuje 0,9 % pre náhodnú a technicky neodvratnú prítomnosť geneticky modifikovaného materiálu v potravinách a krmivách a ktorá je stanovená v nariadení.
(12)
Položky registra Spoločenstva pre geneticky modifikované potraviny a krmivá by sa podľa článku 28 nariadenia, pokiaľ ide o repku olejnú ACS-BNØØ4-7, ACS-BNØØ1-4 a hybridnú kombináciu ACS-BNØØ4-7xACS-BNØØ1-4, mali upraviť tak, aby sa zohľadnilo toto rozhodnutie.
(13)
Ohlasovateľ bol oboznámený s opatreniami uvedenými v tomto rozhodnutí.
(14)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
S cieľom zabezpečiť účinné stiahnutie osiva hybridnej repky olejnej ACS-BNØØ4-7xACS-BNØØ1-4 určeného na pestovanie z trhu, ohlasovateľ uskutoční opatrenia uvedené v prílohe.
Do šiestich mesiacov od dátumu oznámenia tohto rozhodnutia predloží ohlasovateľ Komisii správu o zavedení opatrení uvedených v prílohe.
Článok 2
Prítomnosť materiálu, ktorý obsahuje repku olejnú ACS-BNØØ4-7, ACS-BNØØ1-4 a hybridnú kombináciu ACS-BNØØ4-7xACS-BNØØ1-4, pozostáva z nej alebo je z nej získaný, v potravinách a krmivových výrobkoch ohlásených podľa článku 8 ods. 1 písm. a) a článku 20 ods. 1 nariadenia sa toleruje do piatich rokov od oznámenia tohto rozhodnutia:
a)
ak je táto prítomnosť náhodná a technicky neodvratná a
b)
ak neprekročí obsah 0,9 %.
Článok 3
Položky registra Spoločenstva pre geneticky modifikované potraviny a krmivá sa podľa článku 28 nariadenia, pokiaľ ide o ACS-BNØØ4-7, ACS-BNØØ1-4 a hybridnú kombináciu ACS-BNØØ4-7xACS-BNØØ1-4 repky olejnej, upravia tak, aby sa zohľadnilo toto rozhodnutie.
Článok 4
Toto rozhodnutie je určené spoločnosti Bayer CropScience AG, Alfred Nobel Str. 50, D-40789 Monheim am Rhein, Nemecko.
V Bruseli 25. apríla 2007